Predkladacia správa

	Uznesením vlády Slovenskej republiky č. 1223 zo dňa 17. decembra 2003 k návrhu  Plánu práce vlády Slovenskej republiky na rok 2004 boli ministrovi vnútra Slovenskej republiky uložené v mesiaci december 2004 nasledujúce úlohy:

Názov úlohy | Stav plnenia
p. č. 5 – predložiť na rokovanie vlády SR návrh na uzavretie Zmluvy medzi Slovenskou republikou a Maďarskou republikou o spolupráci v boji proti trestnej činnosti, pri ochrane verejného poriadku a pri ochrane štátnej hranice | Návrh Zmluvy medzi Slovenskou republikou a Maďarskou republikou o spolupráci v boji proti trestnej činnosti, pri ochrane verejného poriadku a pri ochrane štátnej hranice bol maďarskej strane odovzdaný na stretnutí ministrov vnútra dňa 9. októbra 2003 v Bratislave. Maďarská strana na tento návrh reagovala informáciou, že pripravuje protinávrh uvedenej zmluvy, ktorý zašle slovenskej strane v priebehu mesiaca marec 2004. 	Následne slovenská strana obdržala telefonickú informáciu, že vnútroštátny proces prípravy maďarského návrhu tejto dohody sa predĺžil; protinávrh maďarskej strany bol ministerstvu vnútra doručený prostredníctvom medzinárodnoprávneho odboru MZV SR listom zo dňa 26. novembra 2004. Vzhľadom na to, že uvedený návrh je potrebné posúdiť a prerokovať s vecne príslušnými útvarmi MV SR, ako aj so zainteresovanými ústrednými orgánmi štátnej správy, nie je možné splniť túto úlohu v schválenom termíne t. j. do 31. decembra 2004.
p. č. 6. – predložiť na rokovanie vlády SR návrh Zmluvy medzi Slovenskou republikou a Ukrajinou o hraničnom vybavovaní v cestnej a železničnej doprave | Keďže vznikli pochybnosti, či je s ohľadom na článok 36 Dohovoru, ktorým sa vykonáva Schengenská dohoda zo dňa 14. júna 1985 uzatvorená medzi vládami štátov Hospodárskej únie Beneluxu, Nemeckej spolkovej republiky a Francúzskej republiky o postupnom zrušení kontrol na ich spoločných hraniciach (Schengenský dohovor) možné uzavrieť takúto dohodu s nečlenským štátom  Európskej únie, prebiehal proces notifikácie a následných vzájomných konzultácií s inštitúciami Európskej únie (t. j. EK, PS Rady EÚ). V súčasnej dobe očakávame stanovisko ukrajinskej strany.

p. č. 7. – predložiť na rokovanie vlády SR návrh na zmenu Zmluvy medzi ČSSR a Rakúskou republikou o spoločných štátnych hraniciach

Prijatím nót o zmene Zmluvy medzi Československou socialistickou republikou a Rakúskou republikou o spoločných štátnych hraniciach z 21. decembra 1973 sa zmluvné strany okrem iného zaviažu vypracovať nové hraničné dokumentárne dielo, ktoré bude tvoriť neoddeliteľnú súčasť budúcej zmluvy o spoločnej štátnej hranici, ktorá bude zároveň riešiť zmeny priebehu štátnej hranice. Prijatiu takéhoto záväzku obvykle predchádza predrokovanie a vypracovanie technických predpisov, podľa ktorých obe strany spoločne postupujú. Slovenská strana v novembri 2003 predložila rakúskej strane návrh Návodu na vyhotovenie hraničného dokumentárneho diela, Návrh vzoru Dokumentácie zmien slovensko-rakúskej štátnej hranice a Návrh na prečíslovanie hraničných úsekov a hraničných znakov. Rakúska strana doteraz zaujala stanovisko iba k návrhu na prečíslovanie hraničných úsekov a hraničných znakov. Rakúska strana v súčasnosti spracúva oficiálne stanovisko aj k ďalším materiálom. 
Vzhľadom na náročnosť prác súvisiacich s prípravou tohto materiálu, nie je možné splniť vyššie uvedenú úlohu v schválenom termíne t. j. do 31. decembra 2004.

p. č. 8 – predložiť na rokovanie vlády SR návrh Dohody medzi vládou Slovenskej republiky a vládou Českej republiky o vzájomnom uznávaní odobratia vodičského oprávnenia

V roku 2000 bol českej strane zaslaný návrh Dohody medzi vládou Slovenskej republiky a vládou Českej republiky o vzájomnom uznávaní odobratia vodičského oprávnenia. Po niekoľkých urgenciách bolo ministerstvu vnútra oznámené, že návrh zmluvy bol postúpený Ministerstvu dopravy Českej republiky. Vzhľadom na to, že na českej strane prebieha proces schvaľovania návrhu novely zákona č. 361/2000 Sb. o premávke na pozemných komunikáciách, v súčasnosti sa na českej strane vo veci nekoná. Touto novelou zákona by mal byť do českej legislatívy opätovne zavedený trest odobratia vodičského oprávnenia.
Vzhľadom na aktuálny stav na českej strane nie je možné splniť túto úlohu v schválenom termíne t. j. do 31. decembra 2004.

Vychádzajúc z uvedených skutočností je potrebné vytvoriť dostatočný časový priestor na zabezpečenie splnenia týchto úloh. V tejto súvislosti sa navrhuje zrušiť uvedené úlohy v Pláne práce vlády Slovenskej republiky na rok 2004 v mesiaci december a zaradiť ich do Plánu práce vlády Slovenskej republiky na rok 2005.

	Predkladaný materiál nemá finančný, ekonomický a environmentálny vplyv a ani vplyv na zamestnanosť.